CELEX: 62009TN0485
Language: mt
Date: 2009-12-03 00:00:00
Title: Kawża T-485/09: Rikors ippreżentat fit- 3 ta’ Diċembru 2009 — Franza vs Il-Kummissjoni

13.2.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 37/41
            
         Rikors ippreżentat fit-3 ta’ Diċembru 2009 — Franza vs Il-Kummissjoni
   (Kawża T-485/09)
   2010/C 37/57
   Lingwa tal-kawża: Il-Franċiż
   
      Partijiet
   
   
      Rikorrenti: Ir-Repubblika Franċiża (rappreżentanti: E. Belliard, G. de Bergues, B. Cabouat, u R. Loosli-Surrans, aġenti)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla Deċiżjoni tal-Kummissjoni 2009/726/KE, tal-24 ta’ Settembru 2009 li tikkonċerna miżuri interim ta’ ħarsien li ttieħdu minn Franza fir-rigward tal-introduzzjoni fit-territorju tagħha tal-ħalib u l-prodotti tal-ħalib li jiġu minn azjenda fejn il-każ ta’ scrapie klassika hu kkonfermat;
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Permezz tar-rikors tiegħu, il-Gvern Franċiż jitlob lill-Qorti Ġenerali sabiex, bl-applikazzjoni tal-Artikolu 263 tat-TFUE, tannulla d-Deċiżjoni tal-Kummissjoni 2009/726/KE, tal-24 ta’ Settembru 2009 li tikkonċerna miżuri interim ta’ ħarsien li ttieħdu minn Franza fir-rigward tal-introduzzjoni fit-territorju tagħha tal-ħalib u l-prodotti tal-ħalib li jiġu minn azjenda fejn il-każ ta’ scrapie klassika hu kkonfermat (1).
   Id-deċiżjoni kkontestata tordna lil Franza sabiex tissospendi l-miżuri kawtelatorji li hija adottat wara l-pubblikazzjoni ta’ opinjonijiet xjentifiċi ġodda li jistabbilixxu r-riskju tal-epożizzjoni umana għal scrapie klassika minħabba konsum ta’ ħalib u ta’ prodotti tal-ħalib li joriġinaw mill-merħliet ta’ ovini u kaprini infettatti sabiex tipprojbixxi l-introduzzjoni fuq it-territorju tagħha, għall-finijiet tal-konsum uman, ta’ ħalib u prodotti tal-ħalib li joriġinaw minn post fejn każ ta’ scrapie klassika ġie kkonfermat.
   Insostenn tar-rikors tagħha, ir-rikorrenti ssostni li d-deċiżjoni kkontestata għandha tiġi annullata minħabba ksur tal-prinċipju ta’ kawtela, għal dak li jirrigwarda kemm l-evalwazzjoni kif ukoll il-ġestjoni tar-riskju.
   Ir-rikorrenti tallega li l-Kummissjoni kisret il-prinċipju ta’ kawtela fil-fażi tal-evalwazzjoni tar-riskju, billi injorat l-inċertezzi xjentifiċi li baqgħu jeżistu fir-rigward tar-riskju ta’ trażmissjoni lill-bniedem tal-EST barra mill-ESB.
   Fl-opinjoni tar-rikorrenti, il-Kummissjoni kisret ukoll il-prinċipju ta’ kawtela fil-fażi tal-ġestjoni tar-riskju billi m’addottat l-ebda miżura sabiex tillimita r-riskju ta’ espożizzjoni lill-bniedem tal-aġenti tas-scrapie klassika.
   
      (1)  ĠU L 258, p. 27